**НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА ЗА РЕДА ЗА СПИРАНЕ, ПРЕСТОЙ И ПАРКИРАНЕ НА ПЪТНИ ПРЕВОЗНИ СРЕДСТВА НА ТЕРИТОРИЯТА НА ГРАД ПЛОВДИВ /НРСППППС/, ПРИЕТА С** **РЕШЕНИЕ №14, ВЗЕТО С ПРОТОКОЛ №1 ОТ 19.01.2012г.; ИЗМ. И ДОП. С РЕШЕНИЕ №99, ВЗЕТО С ПРОТОКОЛ №5 ОТ 15.03.2012г.; ИЗМ. И ДОП. С РЕШЕНИЕ №245, ВЗЕТО С ПРОТОКОЛ №12 ОТ 28.06.2012г.; ИЗМ. И ДОП. С РЕШЕНИЕ №395, ВЗЕТО С ПРОТОКОЛ № 16 ОТ 27.09.2012г.;**  **ИЗМ. И ДОП. С РЕШЕНИЕ №445, ВЗЕТО С ПРОТОКОЛ № 23 ОТ 18.12.2013г.; ИЗМ. И ДОП. С РЕШЕНИЕ №289, ВЗЕТО С ПРОТОКОЛ № 15 ОТ 11.09.2014г.** **НА ОБЩИНСКИ СЪВЕТ - ПЛОВДИВ**

**ВНОСИТЕЛ: ПЕТЪР ЗЕХТИНСКИ – ЗАМ.-КМЕТ СМДСП В ОБЩИНА ПЛОВДИВ, ИЗПЪЛНЯВАЩ ФУНКЦИИТЕ НА КМЕТ НА ОБЩИНА ПЛОВДИВ, СЪГЛАСНО ЗАПОВЕД ЗА ЗАМЕСТВАНЕ №15ОА828/03.04.2015г.**

 **Проект**

 *Съгласно чл. 26, ал. 2 от Закона за нормативните актове, в законоустановения срок от 14 дни, Община Пловдив чрез настоящото публикуване, предоставя възможност на заинтересованите лица да направят своите предложения и становища по проекта на Наредбата на е-mаil адрес: pno@abv.bg*

**МОТИВИ:**

**I. ОБОСНОВКА ЗА КОНКРЕТНАТА НЕОБХОДИМОСТ ОТ ПРОМЯНА НА НРСППППС.**

 Съгласно чл.19, ал.1, т.2 от Закона за пътищата /ЗП/ общинските пътища се управляват от кметовете на съответните общини. По аргумент от разпоредбата на параграф 1, т.1 от Наредба №1 за организиране на движението по пътищата /обн. ДВ бр.13/10.02.2001 год./, издадена от МРРБ, на основание чл.3, ал.3 от Закона за движение по пътищата /ЗДвП/, кметовете на съответните общини са и стопани на пътя. Изхождайки от гореизложеното и вземайки предвид разпоредбата на чл.99, ал.1 от ЗДвП, във връзка с чл.19, ал.1, т.2 и ал.2, т.5 се налага обоснованият извод, че осигуряването на общественото ползване на пътищата чрез регулиране и контрол на автомобилното движение, даване на разрешения и въвеждане на забрани за ползване по отношение на пътищата/ части от пътища, обособени като зона за платено и безплатно паркиране в определени часове на денонощието спада в правомощията на собственикът или администрацията, управляваща пътя. Съгласно чл.8 от Закона за нормативните актове /ЗНА/ всеки общински съвет може да издава наредби, с които да урежда съобразно нормативните актове от по-висока степен неуредени от тях обществени отношения с местно значение. На основание цитираната по-горе законова разпоредба и отчитайки нарастващата необходимост от създаване на ефективна организация на паркирането и мобилността на територията на град Пловдив, която се развива изключително динамично, с Решение №14, взето с Протокол №1 от 19.01.2012г. на Общински съвет-Пловдив е била приета НАРЕДБА ЗА РЕДА ЗА СПИРАНЕ, ПРЕСТОЙ И ПАРКИРАНЕ НА ПЪТНИ ПРЕВОЗНИ СРЕДСТВА НА ТЕРИТОРИЯТА НА ГРАД ПЛОВДИВ /НРСППППС/, която в последствие е изменена и допълнена с Решение №99, взето с Протокол №5 от 15.03.2012г.; изм. и доп. с Решение №245, взето с Протокол №12 от 28.06.2012г.; изм. и доп. с Решение №395, взето с Протокол № 16 от 27.09.2012г., изм. и доп. с Решение №445, взето с Протокол № 23 от 18.12.2013г., изм. и доп. с Решение №289, взето с Протокол № 15 от 11.09.2014г. на Общински съвет-Пловдив. С въпросната наредба се регламентират на подзаконово ниво въпросите за местните изисквания за ограничения, забрани, санкции и контрол, свързани със спирането, престоя и паркирането на пътни превозни средства /ППС/ на територията на град Пловдив. След извършен анализ от страна на общинската администрация във връзка с прилагането на Наредбата се констатира необходимост да бъдат изменени част от текстовете на подзаконовия нормативен акт.

**II. ЦЕЛ НА НАРЕДБАТА:**

 Чрез предлаганите промени се цели да се подобри организацията на движение във важни зони на град Пловдив, както и да се защити сигурността на пешеходците. Изменението на Наредбата ще способства за запазването на идентичността и уникалното културно наследство на града, за подобряване качеството на живота и ще създаде условия за решаване на проблемите с паркирането, като същевременно ще се поощри ползването на масовия градски транспорт и велосипедния транспорт.

**III. ФИНАНСОВИ СРЕДСТВА, НЕОБХОДИМИ ЗА ПРИЛАГАНЕТО НА НАРЕДБАТА:**

За прилагане на измененията в Наредбата не е необходимо разходването на бюджетни средства.

**IV. ОЧАКВАНИ РЕЗУЛТАТИ:**

 Предлаганите промени ще доведат до подобряване на организацията на движение във важни зони на град Пловдив, ще способстват да се защити сигурността на пешеходците, както и за запазването на идентичността и уникалното културно наследство на града, за подобряване качеството на живота и ще създадат условия за решаване на проблемите с паркирането, като същевременно ще се поощри ползването на масовия градски транспорт и велосипедния транспорт. Изменението на Наредбата ще допринесе и за осъществяването на по-ефективен контрол за съблюдаване на законовите и подзаконови изисквания във връзка със спирането, престоя и паркирането на пътни превозни средства /ППС/ на територията на град Пловдив.

**V. АНАЛИЗ ЗА СЪОТВЕТСТВИЕ С ПРАВОТО НА ЕВРОПЕЙСКИЯ СЪЮЗ:** Предлаганите промени в Наредбата не противоречат на норми от по-висока йерархия и на европейското законодателство.

**VI. М О Т И В И :**

1. **Правни основания:** чл.21,ал.1,т.23 и ал.2 от ЗМСМА, чл. 8 от ЗНА и чл. 23, във връзка с чл.19, ал.1, т.2 от Закона за пътищата и чл.99 от Закона за движението по пътищата, чл.17, ал.1 и 2, чл.11, ал.3, чл.26 и чл.28 от ЗНА, чл.76, ал.3 във връзка с чл.79 от АПК.

2. **Фактически основания:** Необходимостта да се подобри организацията на движение във важни зони на град Пловдив, както и да се защити сигурността на пешеходците.

 **ПРОЕКТ ЗА РЕШЕНИЕ:**

 **I.** Приема Наредба за изменение и допълнение на Наредба за реда за спиране, престой и паркиране на пътни превозни средства на територията на град Пловдив /НРСППППС/, приета с решение №14, взето с протокол №1 от 19.01.2012г.; изм. и доп. с решение №99, взето с протокол №5 от 15.03.2012г.; изм. и доп. с решение №245, взето с протокол №12 от 28.06.2012г.; изм. и доп. с решение №395, взето с протокол № 16 от 27.09.2012г., изм. и доп. с Решение №445, взето с Протокол № 23 от 18.12.2013г., изм. и доп. с Решение №289, взето с Протокол № 15 от 11.09.2014г. на Общински съвет - Пловдив, както следва:

 **§ 1.** Създава се нов чл. 4а:

 „Чл.4а. Участниците в движението съобразяват своето поведение със сигналите на длъжностните лица, упълномощени да регулират или да контролират движението по пътищата, както и със светлинните сигнали, с пътните знаци и с пътната маркировка.”.

 **§ 2.** Текстът на чл.14а, ал.2 се изменя по следният начин:

 „(2) В обхвата на „Зелена зона” се разрешава паркиране само на собственици на МПС, с постоянен адрес в обхвата на зоната.”.

 **§ 3.** Текстът на чл.14а, ал.3 се изменя по следният начин:

 „(3) Посочените в предходната алинея ползватели на „Зелена зона” се определят за домуващи.”.

 **§ 4.** Текстът на чл.17, ал.1 се изменя по следният начин:

 „(1) Собственици или ползватели на МПС, с адресна регистрация в обхвата на „Синя зона” и собственици на МПС, с постоянен адрес в обхвата на „Зелена зона”, имат право да паркират в тази зона на основание издаден пропуск за платено преференциално паркиране.”.

 **§ 5.** Текстът на чл.17, ал.3 се изменя по следният начин:

 „(3) Пропускът може да бъде със срок до 1 /една/ година, като предоставеното с него право на паркиране се ползва за едно МПС на жилище, независимо от броя на семействата, живущи в него.”.

 **§ 6.** Текстът на чл.17, ал.4 се изменя по следният начин:

 „(4) Лицата, желаещи да им бъде издаден пропуск за платено преференциално паркиране по ал.1, подават заявление, към което прилагат следните документи:

 т. 1. За домуване в „Синя зона”:

 а) Заявление;

 б) Копие от удостоверение за настоящ адрес /сверява се с оригинала при подаване на документите/;

 в) Копие от регистрационен талон на МПС /сверява се с оригинала при подаване на документите/.

 т.2. За домуване в „Зелена зона”:

 а) Заявление;

 б) Копие от удостоверение за постоянен адрес /сверява се с оригинала при подаване на документите/;

 в) Копие от регистрационен талон на МПС /сверява се с оригинала при подаване на документите/.”.

 **§ 7.** Ал.5 на чл.17 се отменя.

 **§ 8.** Текстът на чл.43, ал.1 се изменя по следният начин:

 „(1) За спиране, престой, паркиране и/или преминаване на ППС през  паркове, градини и зелени площи на извършителите се налагат глоби в размер от 30 (тридесет) до 50 (петдесет) лева.”.

 **§ 9.** Текстът на чл.43, ал.2 се изменя по следният начин:

 „(2) За паркиране на ППС в нарушение на изискванията на настоящата наредба, върху специално обозначено място, определено за паркиране на ППС, обслужващо хора с увреждания, на извършителя се налага глоба в размер на 50 (петдесет) лева.”.

 **§ 10.** Текстът на чл.43, ал.3 се изменя по следният начин:

 „(3) На нарушителите на забраната на чл. 4, ал.2 и ал.3, т.2, т.3 и т.4,  чл.5, чл.6, ал.2, чл. 7, ал.1 и чл.8, ал.1 от настоящата Наредба, се налага глоба в размер от 30 (тридесет) до 50 (петдесет) лева.”.

 **§ 11.** В чл.43 се създава нова алинея 4:

 „(4) На водач, нарушил разпоредбата на чл.4а се налага глоба в размер на 20 (двадесет) лв.”.

 **§ 12.** Към ПЗР се създава нов §11 със следния текст:

 „Всички пропуски за домуващи в „Зелена зона”, издадени преди промяна на Наредбата, запазват валидността си до изтичане на срока, за който са издадени.”.

 **ПРЕХОДНИ И ЗАКЛЮЧИТЕЛНИ РАЗПОРЕДБИ**

 **§1.** Наредбата за изменение и допълнение на Наредба за реда за спиране, престой и паркиране на пътни превозни средства на територията на град Пловдив /НРСППППС/, приета с решение №14, взето с протокол №1 от 19.01.2012г.; изм. и доп. с решение №99, взето с протокол №5 от 15.03.2012г.; изм. и доп. с решение №245, взето с протокол №12 от 28.06.2012г.; изм. и доп. с решение №395, взето с протокол № 16 от 27.09.2012г., изм. и доп. с Решение №445, взето с Протокол № 23 от 18.12.2013г., изм. и доп. с Решение №289, взето с Протокол № 15 от 11.09.2014г. на Общински съвет - Пловдив **влиза в сила след изтичане на законоустановеният срок за упражняване на контрол за законосъобразност.**

 **§2.** Изпълнението на Наредбата се възлага на кмета на Община Пловдив.

 Наредбата за изменение и допълнение на Наредба за реда за спиране, престой и паркиране на пътни превозни средства на територията на град Пловдив е приета с Решение № ………, взето с протокол № …….. от ……………….. година.

**ІІ.** Възлага на кмета на Община Пловдив да предприеме необходимите действия за изпълнение на настоящото решение.